3 vas oor bakkie vol gesteelde koperkabels | Netwerk24
Deur Eugenie Gregan 10 Augustus 2018 11:47
Die polisie op Brits het Woensdag drie verdagtes vasgetrek wat sowat R60 000 se koperkabels gesteel het.
Luidens 'n verklaring deur die polisie is die verdagtes se voertuig, 'n swart Nissan Navara, op die N4-pad tussen Brits en Marikana opgemerk.
Die polisie op Brits het meer as R60 000 se koper by drie verdagtes gevind. Foto: Verskaf
Die drie verdagtes het koperkabels, koperpype en ander kopertoebehore by die verdagtes gevind. Foto: Verskaf
Die Nissan-bakkie waarin die drie verdagtes ná 'n jaagtog vasgekeer is. Foto: Verskaf
Die verdagtes is glo omstreeks 12:00 ná 'n jaagtog vasgekeer en na die Mooinooi-polisiekantoor geneem om deursoek te word. Buiten vir die koperkabels is koperpype, ander kopertoebehore en 'n sak vol herwonne blikkies gevind.
Die voorlopige ondersoek dui daarop dat die koperware by 'n myn se woongeriewe gesteel is.
Die drie mans is onderskeidelik 31, 35 en 37 jaar oud en sal op 13 Augustus in die landdroshof op Brits verskyn.
Hulle sal op aanklagte van diefstal, die besit van gesteelde goedere en die opsetlike peutering met noodsaaklike infrastruktuur teregstaan.
Genl.maj. Modisagaarekwe Mosimanegape, bevelvoerder van die Brits-kluster, het die polisie in die gebied geloof vir hulle optrede en die inhegtenisnemings.